Coronavirus: देश में कोरोना संक्रमितों की कुल संख्या 24.5 लाख के पार, 24 घंटे में 1000 से ज्यादा मौतें
देश में कोरोना वायरस से संक्रमण के मामलों पर फिलहाल कंट्रोल होता नहीं दिख रहा है। इसके साथ ही इस घातक संक्रमण से होने वाली मौतों का आंकड़ा भी बढ़ता जा रहा है।
नई दिल्ली: देश में कोरोना वायरस से संक्रमण के मामलों पर फिलहाल कंट्रोल होता नहीं दिख रहा है। इसके साथ ही इस घातक संक्रमण से होने वाली मौतों का आंकड़ा भी बढ़ता जा रहा है। स्वास्थ्य मंत्रालय द्वारा दी गई जानकारी के मुताबिक, पिछले 24 घंटों में यानि गुरुवार सुबह 8 बजे से लेकर शुक्रवार सुबह 8 बजे के दौरान देशभर में कोरोना वायरस के 64,553 नए मामले सामने आए हैं। इसी के साथ देश में अब कोरोना वायरस से संक्रमण के कुल मामलों की संख्या बढ़कर 24,61,190 हो गई है।कोरोना वायरस संक्रमण के चलते होने वाली मौतों की संख्या में लगातार बढ़ोत्तरी हो रही है। मंत्रालय द्वारा दी गई जानकारी के मुताबिक, पिछले 24 घंटों के दौरान इस घातक वायरस ने देश में 1,007 लोगों की जान ली है। ऐसे में इस घातक वायरस के संक्रमण से जान गंवाने वाले लोगों की कुल संख्या 48,040 पर पहुंच गई है। हालांकि यह भी एक तथ्य है कि देश में कोरोना वायरस की वजह से होने वाली मौतों की दर दुनिया के औसत से काफी कम है और यह 2 प्रतिशत के भी नीचे आ गई है।आंकड़ों के मुताबिक, पिछले 24 घंटों के दौरान देशभर में 55,573 लोग कोरोना वायरस के संक्रमण से ठीक हुए हैं। अब तक कुल 17,51,555 लोग इस घातक बीमारी को मात दे चुके हैं। देश में कोविड-19 के कुल ऐक्टिव मामलों की संख्या 6,61,595 है। वहीं, कोरोना वायरस से रिकवरी का रेट बढ़कर अब 71.16 प्रतिशत हो गया है। कोरोना वायरस से संक्रमण के मामलों की पहचान के लिए देश में टेस्टिंग को लगातार बढ़ाया जा रहा है। सरकारी आंकड़ों के मुताबिक, अब तक देश में लगभग 2.76 करोड़ से ज्यादा टेस्ट हो चुके हैं। बुधवार को देशभर में कुल 8,48,728 टेस्ट किए गए हैं।दुनिया की बात करें कोरोना वायरस से संक्रमित लोगों की संख्या 2.10 करोड़ के पार पहुंच गई है। विश्व में इस वायरस के चलते अब तक 7.53 लाख से ज्यादा लोगों की मौत हो चुकी है, जबकि 1.39 करोड़ से ज्यादा लोग बीमारी को मात दे चुके हैं। दुनियाभर में कोरोना वायरस के सबसे अधिक मामले अमेरिका में हैं जहां 54.15 लाख से ज्यादा केस सामने आ चुके हैं और 1.70 लाख से ज्यादा लोगों की जान जा चुकी है। दूसरे नंबर पर ब्राजील है जहां 32.29 लाख से ज्यादा केस सामने आए हैं और 1.05 लाख से ज्यादा की जान गई है। रूस में भी 9.07 लाख से ज्यादा केस सामने आ चुके हैं और 15.3 हजार से ज्यादा लोगों की जान गई है।